6. โครงการในอนาคต

6.1 บริษัท ไทยออยล์ จำกัด (มหาชน)

1.  โครงการขยายกำลังการกลั่น – หน่วยกลั่นน้ำมันดิบหน่วยที่ 3

โครงการขยายกำลังการกลั่นของหน่วยกลั่นน้ำมันดิบหน่วยที่ 3 จาก 100,000 เป็น 150,000
บาร์เรลต่อวัน เพื่อเพิ่มกำลังการกลั่นรวมของบริษัทฯ จาก 220,000 เป็น 270,000
บาร์เรลต่อวัน ได้มีความคืบหน้าตามแผนงานที่วางไว้ โดยเมื่อเดือนสิงหาคม 2548 บริษัทฯ
ได้ทำการลงนามว่าจ้างบริษัทผู้รับเหมา ในการออกแบบทางวิศวกรรม
จัดหาวัสดุอุปกรณ์และดำเนินการก่อสร้างโครงการ
โดยมีกำหนดการก่อสร้างแล้วเสร็จประมาณกลางปี 2550 ด้วยงบประมาณการลงทุนทั้งสิ้น 218
ล้านเหรียญสหรัฐฯ

ถึงแม้ว่างบประมาณการลงทุนจะสูงขึ้นกว่าประมาณการเดิม
อันเนื่องมาจากตลาดผู้รับเหมาก่อสร้างมีความตึงตัวมาก ตลอดจนราคาวัสดุที่ใช้ในการก่อสร้าง เช่น
เหล็ก ปูนซีเมนต์
ได้ปรับตัวสูงขึ้นอย่างต่อเนื่องตามโครงการก่อสร้างขนาดใหญ่ซึ่งเกิดขึ้นในหลายประเทศ
โดยเฉพาะอย่างยิ่งประเทศในแถบตะวันออกกลางและประเทศจีน
งบประมาณการลงทุนขยายกำลังการกลั่นต่อบาร์เรลน้ำมันดิบของบริษัทฯ (4,000 เหรียญสหรัฐฯ
ต่อบาร์เรล) ยังคงต่ำกว่าการก่อสร้างโรงกลั่นใหม่ค่อนข้างมาก (10,000-15,000 เหรียญสหรัฐฯ
ต่อบาร์เรล ขึ้นกับความซับซ้อนของหน่วยกลั่น) ดังนั้นบริษัทฯ
จึงมีความมั่นใจว่าผลตอบแทนการลงทุนโครงการจะยังคงอยู่ในระดับที่ดี

2.  โครงการขยายทุ่นผูกเรือน้ำลึก

โครงการขยายทุ่นผูกเรือน้ำลึกมีวัตถุประสงค์เพื่อให้สามารถรับเรือบรรทุกน้ำมันขนาด 320,000 ตัน
ที่มีขนาดระวางบรรทุกสูงถึง 2 ล้านบาร์เรลเข้าเทียบได้
จากปัจจุบันซึ่งสามารถรองรับเรือขนาดใหญ่ที่สุด ที่มีขนาดระวางบรรทุกเพียง 1.5 ล้านบาร์เรล
บริษัทฯได้ลงนามว่าจ้างบริษัทผู้รับเหมาในการออกแบบทางวิศวกรรม จัดหาอุปกรณ์
และดำเนินการก่อสร้างโครงการเมื่อเดือนพฤศจิกายน 2548 ด้วยงบประมาณการลงทุน 150
ล้านเหรียญสหรัฐฯโดยโครงการก่อสร้างมีกำหนดแล้วเสร็จประมาณกลางปี 2550
ซึ่งจะช่วยให้บริษัทฯ ลดค่าใช้จ่ายในการขนส่งน้ำมันดิบจากภูมิภาคตะวันออกกลาง
เพื่อเพิ่มขีดความสามารถในการแข่งขันทางธุรกิจของบริษัทฯ ให้สูงขึ้น
ทั้งนี้โครงการดังกล่าวได้รับอนุมัติการส่งเสริมการลงทุนเรียบร้อยแล้ว เมื่อวันที่ 29 ธันวาคม 2548
โดยได้รับการยกเว้นอากรขาเข้าสำหรับเครื่องจักรและอุปกรณ์
สิทธิยกเว้นภาษีเงินได้นิติบุคคลสำหรับกำไรสุทธิเป็นระยะเวลา 8 ปี
นับแต่วันที่เริ่มมีรายได้จากการประกอบกิจการและสิทธิประโยชน์อื่นตามเกณฑ์

3.  โครงการติดตั้งเครื่องกำเนิดไฟฟ้ากังหันก๊าซ

เพื่อเป็นการรองรับปริมาณความต้องการกระแสไฟฟ้าที่เพิ่มขึ้นจากการขยายกำลังการผลิตของบริษัทฯ
และบริษัทย่อย บริษัทฯ ได้ดำเนินการว่าจ้างบริษัทผู้รับเหมา เมื่อเดือนกันยายน 2548
เพื่อติดตั้งเครื่องกำเนิดไฟฟ้ากังหันก๊าซเพิ่มอีก 1 เครื่อง โดยมีกำลังการผลิตกระแสไฟฟ้า 38
เมกกะวัตต์ ด้วยงบประมาณการลงทุน 43 ล้านเหรียญสหรัฐฯ โดยมีกำหนดแล้วเสร็จประมาณกลางปี
2550

4.  โครงการเพิ่มอุณหภูมิน้ำมันดิบ เพื่อเพิ่มกำลังการผลิตของหน่วยกลั่นน้ำมันดิบหน่วยที่ 1

จากการที่บริษัทฯ ได้ดำเนินโครงการเพิ่มประสิทธิภาพในการบริหารไฮโดรคาร์บอน
(Hydrocarbon Management Review) ร่วมกับ บมจ. ไทยลู้บเบส
เพื่อแสวงหาประโยชน์ในการประสานความร่วมมือในการกลั่นน้ำมัน
พบว่าสามารถนำน้ำมันให้ความร้อน (Hot Oil) จาก บมจ. ไทยลู้บเบส
มาใช้เพิ่มอุณหภูมิของน้ำมันดิบให้สูงขึ้นจากเดิม ก่อนป้อนเข้าสู่เตาของหน่วยกลั่นน้ำมันดิบหน่วยที่ 1
ซึ่งคาดว่าจะส่งผลให้ สามารถเพิ่มกำลังการผลิตของหน่วยกลั่นน้ำมันดิบหน่วยที่ 1
ให้สูงขึ้นได้อีกประมาณ 5,000 บาร์เรลต่อวัน โดยโครงการมีกำหนดแล้วเสร็จประมาณไตรมาสที่ 1
ปี 2549 ด้วยงบประมาณการลงทุนทั้งสิ้นเพียง 4 ล้านเหรียญสหรัฐฯ
(งบประมาณการลงทุนในส่วนของบริษัทฯ ประมาณ 3 ล้านเหรียญสหรัฐฯ และในส่วนของ บมจ.
ไทยลู้บเบส ประมาณ 1 ล้านเหรียญสหรัฐฯ ) ซึ่งคาดว่าจะให้ผลตอบแทนการลงทุนในระดับสูง

5.  โครงการผลิตเชื้อเพลิงเอทานอล (อยู่ในขั้นการศึกษาความเป็นไปได้ของโครงการ)

สืบเนื่องจากภาวะราคาน้ำมันดิบและน้ำมันสำเร็จรูปได้ปรับตัวสูงขึ้นเป็นอย่างมากในช่วงปีที่ผ่านมา
รัฐบาลจึงได้จัดทำนโยบายและแผนเพื่อการพัฒนาแหล่งพลังงานทดแทนอื่น
เพื่อเป็นการเสริมสร้างความมั่นคงด้านเศรษฐกิจและพลังงานให้กับประเทศ
โดยเฉพาะอย่างยิ่งการใช้พลังงานทดแทนที่ได้จากวัตถุดิบทางการเกษตร
เชื้อเพลิงเอทานอลจึงนับเป็นทางเลือกใหม่อย่างหนึ่งที่สำคัญของแหล่งพลังงานทดแทนน้ำมันเชื้อเพลิงของประเทศ
โดยกระทรวงพลังงานได้ทำการส่งเสริมอย่างจริงจังให้มีการใช้น้ำมันแก๊สโซฮอล์
(โดยใช้เอทานอลผสมในสัดส่วนร้อยละ 10) เพื่อทดแทนน้ำมันเบนซิน
ซึ่งได้รับการตอบรับจากผู้บริโภคเป็นอย่างดี
ดังจะเห็นได้จากปริมาณการบริโภคน้ำมันแก๊สโซฮอล์ที่เพิ่มขึ้นอย่างต่อเนื่อง
ทั้งนี้รัฐบาลได้มีเป้าหมายที่จะให้น้ำมันแก๊สโซฮอล์ 95 ทดแทนน้ำมันเบนซินออกเทน 95
อย่างสมบูรณ์ภายในต้นปี 2550

ด้วยแนวนโยบายแผนพัฒนาธุรกิจและกลยุทธ์ของบริษัทฯ
ที่จะทำการศึกษาช่องทางธุรกิจใหม่อย่างสม่ำเสมอ และสอดคล้องกับแนวนโยบายของภาครัฐ
อีกทั้งยังเป็นการเอื้อต่อโครงการสร้างประโยชน์ต่อสังคม บริษัทฯ
ได้ทำการศึกษาความเป็นไปได้เบื้องต้นของโครงการผลิตเชื้อเพลิง เอทานอลคุณภาพสูง
จากวัตถุดิบมันสำปะหลัง และพบว่าสามารถให้ผลตอบแทนเป็นที่น่าพอใจ บริษัทฯ
จึงได้ตัดสินใจที่จะทำการศึกษาความเป็นไปได้โดยละเอียดเป็นขั้นตอนต่อไป โดยในการนี้บริษัทฯ
ได้ลงนามในบันทึกความเข้าใจกับพันธมิตรทางธุรกิจที่มีความพร้อมและประสบการณ์เพื่อทำการศึกษาความเป็นไปได้ร่วมกัน
โดยโรงงานผลิตเชื้อเพลิงเอทานอลที่ทำการศึกษาจะมีขนาดกำลังการผลิต 1 ล้านลิตรต่อวัน
ซึ่งเป็นขนาดที่ใหญ่ที่สุดในประเทศและในโลกที่ใช้มันสำปะหลังเป็นวัตถุดิบหลัก
ทั้งนี้คาดว่าจะใช้งบประมาณการลงทุนประมาณ 150 ล้านเหรียญสหรัฐฯ
โดยหากสามารถสรุปการศึกษาความเป็นไปได้ของโครงการแล้วเสร็จสิ้นภายในต้นปี พ.ศ.2549
ตามแผนงานที่วางไว้และสรุปว่าโครงการให้ผลตอบแทนเป็นที่น่าพอใจ บริษัทฯ
จะเร่งดำเนินโครงการให้แล้วเสร็จภายในสิ้นปี 2550

6.  โครงการก่อสร้างโรงไฟฟ้าแห่งใหม่ภายใต้โครงการผู้ผลิตไฟฟ้าอิสระรายใหญ่

จากการเพิ่มขึ้นของปริมาณการใช้ไฟฟ้าอย่างต่อเนื่องเช่นเดียวกับการบริโภคน้ำมันเชื้อเพลิงตามการเจริญเติบโตทางเศรษฐกิจของประเทศ
รัฐบาลมีโครงการที่จะเปิดโอกาสให้ภาคเอกชนเข้าร่วมประมูลเพื่อก่อสร้างโรงไฟฟ้าเพื่อผลิตและจำหน่ายกระแสไฟฟ้าภายใต้โครงการผู้ผลิตไฟฟ้าอิสระรายใหญ่อีกครั้ง
จากการที่บริษัทฯ
ประสบความสำเร็จในการเป็นผู้ชนะการประมูลและได้รับเลือกให้ดำเนินโครงการผู้ผลิตไฟฟ้าอิสระรายใหญ่
เป็นแห่งแรกของประเทศในปี พ.ศ. 2540 และด้วยความพร้อมของบริษัทฯ
ทั้งทางด้านระบบสาธารณูปโภคต่างๆ
ที่ได้ดำเนินการจัดสร้างเรียบร้อยแล้วเพื่อรองรับการก่อสร้างโรงไฟฟ้าโรงใหม่
รวมถึงประสบการณ์และความชำนาญของบุคคลากร ทำให้บริษัทฯ
มีความมั่นใจอย่างสูงในการเข้าร่วมประมูลและน่าจะมีโอกาสสูงในการที่จะได้รับการคัดเลือกเป็นผู้ผลิตไฟฟ้าอิสระขนาด
700-1,400 เมกะวัตต์

6.2 บริษัท ไทยพาราไซลีน จำกัด

  โครงการขยายกำลังการผลิตพาราไซรีน

บจ. ไทยพาราไซลีน ได้ซื้อหน่วยผลิตมิกซ์ไซลีนจากบริษัทฯ ในวันที่ 1 เมษายน 2548
เพื่อปรับโครงสร้างธุรกิจและเป็นการเตรียมพร้อมให้เป็นผู้ผลิตสารอะโรมาติกครบวงจร
อันจะช่วยให้มีความสามารถในการแข่งขันในระดับประเทศและสากล ทั้งนี้ บจ. ไทยพาราไซลีน
มีแผนที่จะขยายกำลังการผลิตสารพาราไซลีน 348,000 ตันต่อปี เป็นการผลิตสารอะโรมาติก
ซึ่งประกอบด้วยสารพาราไซลีน, โทลูอีน และเบนซีน รวมกัน 853,000 ตันต่อปี

ในการนี้ บจ. ไทยพาราไซลีน
ได้ลงนามในหนังสือแสดงเจตจำนงว่าจ้างบริษัทผู้รับเหมาในเดือนสิงหาคม 2548
เพื่อออกแบบทางวิศวกรรม จัดหาวัสดุอุปกรณ์และดำเนินการก่อสร้างโครงการ
โดยมีกำหนดการก่อสร้างแล้วเสร็จประมาณกลางปี 2550 เมื่อโครงการแล้วเสร็จ บจ.
ไทยพาราไซลีน จะสามารถผลิตสาพาราไซลีนเพิ่มจาก 348,000 เป็น 408,000 ตันต่อปี
นอกจากนี้จะผลิตสารมิกซ์ไซลีนอีก 149,000 ตันต่อปี สารเบนซีน 160,000 ตัน
ต่อปีและสารโทลูอีน 136,000 ตันต่อปี

โครงการนี้ นอกจากจะช่วยให้บจ. ไทยพาราไซลีน
เพิ่มขีดความสามารถในการผลิตสารอะโรมาติกได้ทั้งสิ้นเป็น 853,000 ตันต่อปีแล้ว
จะยังช่วยให้บริษัทฯ สามารถผลิตนำมันเบนซินคุณภาพสูงตามมาตรฐานยูโร IV
ได้โดยไม่จำเป็นต้องลงทุนเพิ่มเติมอีกในอนาคต เมื่อมีการประกาศใช้มาตรฐานใหม่
ซึ่งคาดว่าจะเป็นต้นปี 2550

6.3 บริษัท ไทยลู้บเบส จำกัด (มหาชน)

1.  โครงการประสานความร่วมมือในการวางแผนการผลิต

การประสานความร่วมมือในการวางแผนการผลิตระหว่างบริษัทฯ และ
บมจ.ไทยลู้บเบสได้เริ่มดำเนินการมาตั้งแต่เดือนกรกฎาคม 2548 โดยที่ผ่านมาพบว่าสามารถทำให้
บมจ.ไทยลู้บเบส ใช้กำลังการผลิตที่เหลืออยู่ ผลิตวัตถุดิบเพื่อป้อนหน่วยกลั่นของบริษัทฯ
ซึ่งส่งผลให้การใช้กำลังการผลิตของ บมจ.ไทยลู้บเบส เพิ่มขึ้นจากเดิมกว่าร้อยละ 10
การประสานความร่วมมือในการวางแผนการผลิตดังกล่าวจะมีการดำเนินการไปอย่างต่อเนื่องในอนาคตเพื่อหาช่องทางและโอกาสในการก่อให้เกิดประโยชน์สูงสุดร่วมกัน

2.  โครงการเพิ่มประสิทธิภาพในการบริหารไฮโดรคาร์บอน (Hydrocarbon Management
    Review)

จากการที่บริษัทฯ ได้ดำเนินโครงการเพิ่มประสิทธิภาพในการบริหารไฮโดรคาร์บอน(Hydrocarbon
Management Review) ร่วมกับ บมจ.ไทยลู้บเบส
ซึ่งเป็นการร่วมกันศึกษาเพื่อให้เกิดผลประโยชน์สูงสุดในการกลั่นน้ำมันโดยได้ดำเนินโครงการแล้วเสร็จและประสบผลสำเร็จไปแล้วจำนวนหนึ่ง
โครงการที่จะดำเนินการต่อไปคาดว่าจะใช้เงินลงทุนทั้งหมดประมาณ 4 ล้านเหรียญสหรัฐฯ
โดยมีโครงการต่างๆ อาทิเช่น
การผลิตน้ำมันหล่อลื่นพื้นฐานคุณภาพสูงจากผลิตภัณฑ์กึ่งสำเร็จรูปที่ได้จากหน่วยกลั่นไฮโดรแครกเกอร์ของบริษัทฯ
โครงการติดตั้งระบบควบคุมชั้นสูง (Advance Process Control)
โครงการรับน้ำมันเชื้อเพลิงจากบริษัทฯ เพื่อทดแทนน้ำมันเชื้อเพลิงราคาสูงที่ บมจ.ไทยลู้บเบส
ใช้อยู่ในปัจจุบัน เป็นต้น